b'\n_START_ARTICLE_\nArendal\n_START_SECTION_\nHistoria\n_START_PARAGRAPH_\nJo 1300-luvulla mainitaan kauppapaikan olemassaolo Nidelvan suulla. Ensimm\xc3\xa4inen dokumentti nimest\xc3\xa4 "Arendall" on Nedenesin l\xc3\xa4\xc3\xa4nin tullikirjanpidosta vuodelta 1528. Vuonna 1610 paikka mainitaan kauppaoikeudet omaavana luotsi- ja satamapaikkana (norj. ladested) ja vuonna 1670 Arendaliin rakennettiin ensimm\xc3\xa4inen kirkko._NEWLINE_Kun Kristiansand perustettiin vuonna 1641 p\xc3\xa4\xc3\xa4tettiin kaikki kauppa Agderin rannikolla keskitt\xc3\xa4\xc3\xa4 sinne. T\xc3\xa4t\xc3\xa4 ei kuitenkaan toteutettu t\xc3\xa4ysin ja Arendal jatkoi entiseen tapaan kauppapaikkana. Kaupunkioikeudet (norj. kj\xc3\xb8pstad) se sai 1723, mutta sen t\xc3\xa4ytyi maksaa erityist\xc3\xa4 veroa Kristiansandille 750 riikintaaleria vuodessa._NEWLINE_1700-luvulla kaupungin kautta alkoi voimakas puutavaran vienti ja viljatuotteiden tuonti ja laivanvarustuksesta tuli t\xc3\xa4rke\xc3\xa4 elinkeino. Kun Englanti avasi kaupank\xc3\xa4ynnin my\xc3\xb6s ulkomaisille laivoille alkoi kaupungin kulta-aika. Krimin sodan aikoihin Arendalista tuli Pohjolan suurin merenkulkukaupunki, jossa vuonna 1877 oli rekister\xc3\xb6ityn\xc3\xa4 noin 500 alusta. 1886 kaupungissa oli suuri konkurssiaalto, jolloin laivanvarustamoja lakkasi. T\xc3\xa4m\xc3\xa4 johti ty\xc3\xb6tt\xc3\xb6myyteen ja siirtolaisuuteen pois kaupungista._NEWLINE_Kaupunki paloi kolmesti 1800-luvun puoliv\xc3\xa4liss\xc3\xa4. Kaupunkiin on liitetty Barbun kunta vuonna 1901 ja \xc3\x98yestadin, His\xc3\xb8yn, Trom\xc3\xb8yn ja Molandin kunnat 1991.\n_START_SECTION_\nElinkeinoel\xc3\xa4m\xc3\xa4\n_START_PARAGRAPH_\nLaivanvarustamotoiminta on antanut kasvupohjaa alueen tietotekniikka-alalle. Vakuutusyhti\xc3\xb6 Gard, jolla on p\xc3\xa4\xc3\xa4konttori Arendalissa, on maailman toiseksi merkitt\xc3\xa4vin laivanvarustamoalan vakuutusyhti\xc3\xb6.\n_START_SECTION_\nMuuta\n_START_PARAGRAPH_\nKaupungissa sijaitsee S\xc3\xb8rlandetin keskussairaalan t\xc3\xa4rke\xc3\xa4 yksikk\xc3\xb6. Arendalin sairaanhoito-oppilaitoksella, nykyisin Agderin yliopistolla, oli kaupungissa sairaanhoitokoulutusta vuodesta 1920, joka on siirtym\xc3\xa4ss\xc3\xa4 asteittain Grimstadiin vuoden 2006 organisaatiouudistuksen seurauksena._NEWLINE_Arendalilla on yst\xc3\xa4vyyskaupunkitoimintaa Suomen Savonlinnan kaupungin kanssa._NEWLINE_Hove Festival, er\xc3\xa4s Norjan suurimmista rockfestivaaleista j\xc3\xa4rjestet\xc3\xa4\xc3\xa4n Arendalissa Trom\xc3\xb8yn saarella. Festivaalia on j\xc3\xa4rjestetty vuodesta 2007.'